Polisievoertuig nagemaak om trokke glo te kaapDaar is Dinsdag op die voertuig beslag gelê. (Foto: SAPS) Die polisie het Dinsdag op ŉ voertuig beslag gelê wat nes ŉ polisievoertuig lyk, maar nooit deur die Suid-Afrikaanse Polisiediens (SAPD) uitgereik is nie. Dié voertuig is na bewering gebruik om vragmotors te kaap. Lt.kol. Mavela Masondo, polisiewoordvoerder, sê lede van die Ekurhuleni-distriksmisdaadintelligensie, Trio-taakspan, Tembisa-opsporingspan en verkeersbeamptes het om 13:00 ŉ wenk ontvang oor ŉ verdagte SAPD-voertuig wat in Rabie Ridge-omgewing rondry. “Die beamptes het kort daarna daarin geslaag om ŉ Mazda op te spoor wat soos ŉ voertuig lyk wat deur die provinsiale polisiehoofkantoor uitgereik is,” sê hy. “Die voertuig is voorgekeer terwyl die bestuurder uit ŉ plot in Midrand gery het, maar die man kon daarin slaag om te voet van die toneel te vlug.” Volgens Masondo het die beamptes hom agternagesit en in hegtenis geneem. (Foto: SAPS) Voorlopige ondersoeke na die saak dui daarop dat die voertuig in Desember verlede jaar in Bedfordview gesteel is. Sedertdien word die voertuig vermoedelik gebruik om vragmotors te kaap. “Terwyl die beamptes op die toneel besig was, het ŉ man hulle genader en versoek om die verdagte vry te laat. Hy het die beamptes R5 000 aangebied om gehoor te gee aan die versoek,” sê Masondo. “Die beamptes het egter die omkoopgeld van die hand gewys en die 46-jarige man in hegtenis geneem op aanklag van omkopery.” Albei verdagtes sal na verwagting eersdaags in die hof verskyn.